input: KOMISSION TÄYTÄNTÖÖNPANOPÄÄTÖS,
  annettu 29 päivänä elokuuta 2013,
  neuvoston direktiivin 91/68/ETY liitteen E muuttamisesta siltä osin kuin on kyse terveystodistusten malleista unionin sisäistä lampaiden ja vuohien kauppaa varten sekä terveyttä koskevista vaatimuksista scrapien osalta
  (tiedoksiannettu numerolla C(2013) 5527)
  (ETA:n kannalta merkityksellinen teksti)
  (2013/445/EU)
  EUROOPAN KOMISSIO, joka
  ottaa huomioon Euroopan unionin toiminnasta tehdyn sopimuksen,
  ottaa huomioon eläinten terveyttä koskevista vaatimuksista yhteisön sisäisessä lampaiden ja vuohien kaupassa 28 päivänä tammikuuta 1991 annetun neuvoston direktiivin 91/68/ETY (1) ja erityisesti sen 14 artiklan 2 kohdan,
  sekä katsoo seuraavaa:
  (1)
  Direktiivissä 91/68/ETY vahvistetaan eläinten terveyttä koskevat vaatimukset unionin sisäisessä lampaiden ja vuohien kaupassa. Siinä säädetään muun muassa, että lampaita ja vuohia määräpaikkaan kuljetettaessa mukana on oltava kyseisen direktiivin liitteessä E olevan I, II tai III mallin mukainen terveystodistus.
  (2)
  Euroopan parlamentin ja neuvoston asetuksessa (EY) N:o 999/2001 (2) vahvistetaan säännöt, jotka koskevat tiettyjen tarttuvien spongiformisten enkefalopatioiden ehkäisyä, valvontaa ja hävittämistä nautojen, lampaiden ja vuohien osalta. Kyseisen asetuksen liitteessä VII vahvistetaan tarttuvien spongiformisten enkefalopatioiden valvontaa ja hävittämistä koskevat toimenpiteet. Lisäksi kyseisen asetuksen liitteessä VIII olevassa A luvussa vahvistetaan edellytykset elävien eläinten, siemennesteen ja alkioiden unionin sisäiselle kaupalle.
  (3)
  Asetusta (EY) N:o 999/2001 muutettiin uuden tieteellisen näytön pohjalta komission asetuksella (EU) N:o 630/2013 (3). Asetukseen (EY) N:o 999/2001 tehdyillä muutoksilla poistetaan useimmat rajoitukset epätyypillisen scrapien osalta. Lisäksi niillä linjataan lampaiden ja vuohien unionin sisäistä kauppaa koskevia sääntöjä Maailman eläintautijärjestön (OIE) standardeihin siten, että niissä otetaan huomioon tiukempi lähestymistapa klassisen scrapien osalta.
  (4)
  Direktiivin 91/68/ETY liitteessä E olevia terveystodistusmalleja II ja III olisi sen vuoksi muutettava, jotta otettaisiin huomioon lampaiden ja vuohien unionin sisäistä kauppaa koskevat vaatimukset, jotka on vahvistettu asetuksessa (EY) N:o 999/2001, sellaisena kuin se on muutettuna asetuksella (EU) N:o 630/2013.
  (5)
  Direktiivin 91/68/ETY liitteessä E vahvistettujen terveystodistusmallien I, II ja III muotoa olisi lisäksi mukautettava komission asetuksessa (EY) N:o 599/2004 (4) säädettyyn muotoon.
  (6)
  Tämän vuoksi direktiiviä 91/68/ETY olisi muutettava.
  (7)
  Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
  ON HYVÄKSYNYT TÄMÄN PÄÄTÖKSEN:
  1 artikla
  Korvataan direktiivin 91/68/ETY liite E tämän päätöksen liitteellä.
  2 artikla
  Tämä päätös on osoitettu kaikille jäsenvaltioille.
  Tehty Brysselissä 29 päivänä elokuuta 2013.